CELEX: 32022H0523(01)
Language: ro
Date: 2022-05-20 00:00:00
Title: Recomandarea Comisiei din 20 mai 2022 privind monitorizarea prezenței arsenului anorganic în hrana pentru animale 2022/C 206/01

23.5.2022   
            
            
               RO
            
            
               Jurnalul Oficial al Uniunii Europene
            
            
               C 206/1
            
         
      RECOMANDAREA COMISIEI
      din 20 mai 2022
      privind monitorizarea prezenței arsenului anorganic în hrana pentru animale
      (2022/C 206/01)
      COMISIA EUROPEANĂ,
      având în vedere Tratatul privind funcționarea Uniunii Europene, în special articolul 292,
      întrucât:
      
                  (1)
               
               
                  Formele anorganice și organice ale arsenului diferă în mod semnificativ în ceea ce privește toxicitatea lor, compușii organici ai arsenului prezentând un potențial toxic foarte scăzut. Prin urmare, efectele adverse posibile ale arsenului asupra sănătății animale (și umane) sunt determinate de fracțiunea anorganică dintr-un anumit produs de hrană pentru animale (sau alimentar). În materiile prime destinate hranei animalelor cum ar fi peștii, alte animale acvatice și produsele derivate din acestea, precum și algele și produsele derivate din acestea, arsenul este prezent predominant în forme organice. Datele care raportează numai arsenul total din astfel de materii prime destinate hranei animalelor sunt dificil de interpretat în ceea ce privește potențialul de a provoca efecte adverse.
               
            
                  (2)
               
               
                  Directiva 2002/32/CE a Parlamentului European și a Consiliului (1) stabilește niveluri maxime pentru arsen într-o gamă largă de produse destinate hranei animalelor. Nivelurile maxime se referă la arsenul total, deoarece, la stabilirea nivelurilor maxime de arsen din hrana pentru animale, nu a fost disponibilă nicio metodă de analiză de rutină pentru analizarea separată a arsenului anorganic și numai nivelul arsenului total a putut fi analizat în mod regulat.
               
            
                  (3)
               
               
                  Laboratorul de referință al Uniunii Europene pentru metale și compuși azotați a confirmat că sunt disponibile metode de analiză de rutină pentru arsenul anorganic din hrana pentru animale de origine marină, animală și vegetală, dar nu și din matricele de furaje minerale. Cu toate acestea, în furajele minerale, arsenul va fi prezent în formă anorganică și, prin urmare, determinarea arsenului total din aceste matrice de furaje este o bună estimare a concentrației de arsen anorganic.
               
            
                  (4)
               
               
                  În baza de date a Autorității Europene pentru Siguranța Alimentară (EFSA) sunt disponibile doar date limitate privind prezența arsenului anorganic în hrana pentru animale.
               
            
                  (5)
               
               
                  Prin urmare, este adecvat să se monitorizeze prezența arsenului anorganic în hrana pentru animale în întreaga Uniune înainte de a lua în considerare stabilirea nivelurilor maxime de arsen anorganic din anumite produse de hrană pentru animale sau a oricăror alte măsuri de gestionare a riscurilor necesare pentru a asigura un nivel ridicat de protecție a sănătății animale și umane,
               
            ADOPTĂ PREZENTA RECOMANDARE:
      
                  (1)
               
               
                  Statele membre, cu implicarea activă a operatorilor din sectorul hranei pentru animale, trebuie să monitorizeze prezența arsenului anorganic în hrana pentru animale. Se recomandă determinarea, în cadrul acelorași probe, a conținutului total de arsen în vederea determinării raportului dintre prezența arsenului anorganic și a arsenului total.
               
            
                  (2)
               
               
                  În special, trebuie prelevate probe din următoarele materii prime destinate hranei animalelor și furaje combinate:
                  
                              (a)
                           
                           
                              făină din iarbă, lucernă uscată și trifoi uscat;
                           
                        
                              (b)
                           
                           
                              pulpă de sfeclă (de zahăr) uscată și pulpă de sfeclă (de zahăr) uscată (melasată);
                           
                        
                              (c)
                           
                           
                              turtă din miez de palmier;
                           
                        
                              (d)
                           
                           
                              pește, alte animale acvatice și produse derivate din acestea;
                           
                        
                              (e)
                           
                           
                              făină de alge și materii prime destinate hranei animalelor derivate din alge;
                           
                        
                              (f)
                           
                           
                              furaje combinate care conțin pește, alte animale acvatice și produse derivate din acestea și/sau făină de alge și materii prime destinate hranei animalelor derivate din alge.
                           
                        
            
                  (3)
               
               
                  Pentru a se asigura faptul că probele sunt reprezentative pentru lotul care face obiectul prelevării, statele membre trebuie să urmeze procedura de prelevare de probe prevăzută în Regulamentul (CE) nr. 152/2009 al Comisiei (2).
               
            
                  (4)
               
               
                  Statele membre trebuie să se asigure că rezultatele analizelor sunt comunicate cu regularitate către EFSA și cel târziu până la 30 iunie 2023, în formatul EFSA de transmitere a datelor, în conformitate cu cerințele orientărilor EFSA privind descrierea standard a probelor (Standard Sample Description – SSD2) pentru alimente și hrana pentru animale (3) și cu cerințele specifice suplimentare de raportare ale EFSA.
               
            
         Adoptată la Bruxelles, 20 mai 2022.
         
            
               Pentru Comisie
            
            Stella KYRIAKIDES
            
               Membru al Comisiei
            
         
      
      
         (1)  Directiva 2002/32/CE a Parlamentului European și a Consiliului din 7 mai 2002 privind substanțele nedorite din furaje (JO L 140, 30.5.2002, p. 10).
      
         (2)  Regulamentul (CE) nr. 152/2009 al Comisiei din 27 ianuarie 2009 de stabilire a metodelor de eșantionare și analiză pentru controlul oficial al furajelor (JO L 54, 26.2.2009, p. 1).
      
         (3)  https://www.efsa.europa.eu/en/call/call-continuous-collection-chemical-contaminants-occurrence-data-0